32012R0524
L 160/13
SLUŽBENI LIST EUROPSKE UNIJE
20.06.2012.
PROVEDBENA UREDBA KOMISIJE (EU) br. 524/2012
od 20. lipnja 2012.
o izmjeni Priloga I. Uredbi Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru Zajedničke poljoprivredne politike
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 142. stavak i.,
budući da:
(1)
Prilog I. Uredbi (EZ) br. 73/2009 utvrđuje popis programa potpore koji daju pravo na izravnu isplatu na temelju te Uredbe.
(2)
Članak 129. stavak 1. Uredbe (EZ) br. 73/2009 daje novim državama članicama koje primjenjuju program jedinstvenih plaćanja po površini mogućnost dodjele zasebnog plaćanja za jagodasto voće od 2012. Bugarska, Mađarska i Poljska odlučile su iskoristiti tu mogućnost.
(3)
Zasebno plaćanje za jagodasto voće nije uvršteno u Prilog I. Uredbi (EZ) br. 73/2009 Međutim, po svojoj prirodi, to plaćanje potrebno je smatrati izravnim plaćanjem kako je određeno člankom 2. stavkom (d) te Uredbe, budući da ono zamjenjuje, od kalendarske godine 2012., prijelazno plaćanje za jagodasto voće dodijeljeno u skladu s člankom 98. te Uredbe, koje je uvršteno u Prilog I. toj Uredbi kao izravno plaćanje. Nadalje, u skladu s člankom 129. stavkom 2. Uredbe (EZ) br. 73/2009 zasebno plaćanje za jagodasto voće dodjeljuje se u granicama iznosa iz Priloga XII. toj Uredbi koji odgovaraju plaćanju za jagodasto voće.
(4)
Stoga neuvrštenje zasebnog plaćanja za jagodasto voće u Prilog I. Uredbi (EZ) br. 73/2009 predstavlja propust koji je potrebno ispraviti.
(5)
Stoga je u skladu s time potrebno izmijeniti Prilog I. Uredbi (EZ) br. 73/2009.
(6)
Budući da je zasebno plaćanje za jagodasto voće moguće dodijeliti od 2012., ova Uredba bi se trebala primjenjivati od 01. siječnja 2012.
(7)
Mjere predviđene u ovoj Uredbi u skladu su s mišljenjem Upravljačkog odbora za izravna plaćanja,
DONIJELA JE OVU UREDBU:
Članak 1.
U Prilogu I. Uredbi (EZ) br. 73/2009, iza unosa „Voće i povrće” dodaje se sljedeći unos:
„Voće i povrće
Članak 129. stavak 1. ove Uredbe
Zasebno plaćanje za jagodasto voće”
Članak 2.
Ova Uredba stupa na snagu trećeg dana od dana objave u Službenom listu Europske unije.
Primjenjuje se od 1. siječnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. lipnja 2012.